b'\n_START_ARTICLE_\nSlavoj Slavik\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval pri Sv. Ivanu, gimnazijo pa v Trstu. Na za\xc4\x8detku vojne je bil mobiliziran v Avstro-ogrsko vojsko, nazadnje je slu\xc5\xbeil kot podporo\xc4\x8dnik na albanski fronti, kjer je zbolel za malarijo. Pravo je \xc5\xa1tudiral na Pravni fakulteti v Zagrebu ter leta 1930 doktoriral na Univerzi v Sieni. Od leta 1923 je v Trstu delal v o\xc4\x8detovi odvetni\xc5\xa1ki pisarni. Po nastopu fa\xc5\xa1izma se je vklju\xc4\x8dil v politi\xc4\x8dno in narodnoobrambno ilegalno dejavnost tr\xc5\xbea\xc5\xa1kih Slovencev. Njegova vila, ki je stala sredi velikega parka na Koloniji, je nudila varno zavetje raznim ilegalnim skupinam. Ob za\xc4\x8detku 2. svetovne vojne je bil aretiran in konfiniran v Grade\xc5\xbeu. Tu so ga 23. septembra 1940 ponovno aretirali. Bil je  zaprt v koprskem in tr\xc5\xbea\xc5\xa1kem zaporu Coroneo ter pred posebnim sodi\xc5\xa1\xc4\x8dem za varnost dr\xc5\xbeave na 2. tr\xc5\xbea\xc5\xa1kem procesu 14. decembra 1941 obsojen na 15 let je\xc4\x8de. Ob procesu je bila dru\xc5\xbeina prisiljena prodati vilo na Koloniji, da je poravnala sodne stro\xc5\xa1ke pri tem pa pomagala tudi drugim obsojencem. Zaporno kazen je prestajal v San Gimignanu, po kapitulaciji Kraljevine Italije in posredovanju Rde\xc4\x8dega kri\xc5\xbea pa se je septembra 1943 vrnil v Trst, a ga je kmalu zatem gestapo ponovno aretiral, zaprl v Trstu in nato pregnal v Koncentracijsko tabori\xc5\xa1\xc4\x8de Mauthausen, kjer je 8. marca 1945 umrl; nekateri viri navajajo, da je umrl maja 1945, kar pa ni to\xc4\x8dno.'